
ANUNŢURI 


+ Săptămâna trecută s-a împlinit sorocul de 40 de zile de la adormirea fraţi- 
lor noştri: Maria Păştinaru (din Alfa) şi Teodor Farcaşiu (tatăl părintelui 
Lucian). Au fost pomeniţi la parastas cu mare nădejde. 


* Cu emoţii, dar şi cu bucuria revederii, Şcoala Sf. Ier. Nicolae i-a primit luni 
în noul an şcolar pe cei 107 elevi, pentru care se ostenesc 25 de oameni ini- 
moşi, din care 18 profesori. Directorul aşezământului, fratele nostru, Lucian 
Popescu, i-a îndemnat pe copii să caute în acest an curajul şi cuminţenia, ca 
două virtuţi de temelie. La festivitate s-au alăturat şi copiii Grădiniţei Efremia, 
care şi-a deschis noul sediu din Aradul Nou, având ca moto al acestui an: 
„Lăsaţi copiii să vină la Mine”, astfel cum a precizat în cuvântul de întâmpina- 
re, directoarea şi totodată una dintre educatoare, Antuza-Adela Bercea. 


* În această duminică biserica renovată din Cil va fi târnosită de IPS 
Timotei, după o muncă de 14 ani, de când părintele Ioan păstorește obştea de 
acolo. 


(sursa: arhiepiscopiaradului.ro) 


Dublă bucurie săptămâna aceasta, 
moaştele Sf. Ioachim şi Ana, respectiv 
Zaharia şi Elisabeta, scoase la închinare. 


LIBRĂRIA LOGOS 
ne recomandă 


Părintele Proclu 
Doamne, să ajungă toţi în Rai! 


„Am adunat în această broşură un mănunchi din cele mai cunoscute cu- 
vinte de folos pe care Părintele Proclu le repeta adesea. Sunt cuvinte pe 
care cei apropiaţi le ştiu pe de rost. Ne dorim ca această broşură să fie un 
soi de carte de căpătâi, pe care sa o deschideţi când vă este dor de părinte- 
le, sau când simţiţi nevoia unui sfat ori a unei mângâieri de la sfinţia sa. 
ŞI, citind din ea cu evlavie, avem încredințarea că veţi primi mângâiere şi 
nădejde.” 


ŞTIRI 


+ Sâmbăta trecută, în Biserica Evanghelică Fortificată-Cetatea Hărman, 
jud. Brasov, a avut loc Gala Premiilor Naţionale pentru anul 2021, a Uniu- 
nii Artiştilor Plastici din România. La secţiunea pictură bisericească, pen- 
tru ansamblul lucrărilor picturale de excepţie, realizate la Catedrala Arhie- 
piscopală Sfânta Treime din Arad, a fost nominalizat lect.univ. Dr. Cătălin 
Băluţ (conducătorul echipei de pictori iconari care au pictat şi interiorul 
Bisericuţei), căruia i-a fost decernat Premiul naţional al anului 2021. 


+ Preafericitul Părinte Patriarh Daniel a transmis un mesaj de condo- 
leanţe la moartea Reginei Elisabeta a II-a a Marii Britanii, surve- 
nită în ziua de joi, 8 septembrie 2022. Patriarhul Daniel a subliniat că Ma- 
jestatea Sa „a fost un prieten constant al poporului român şi, în special, al 
Bisericii Ortodoxe Române”. (sursa: basilica.ro) 


„DOAMNE 


Aşteptăm întrebările, sugestiile şi eventualele colaborări pe adresa revista.maximinaogmail.com sau la tel. 
0734.194.372. Mulţumim tuturor pentru rugăciuni şi ajutor financiar. 

Foaie ortodoxă pentru sufleţ 


11 septembrie 2022 


Program de viață creștină 
al Sfântului Isaac Sirul 


ra lui Hris- 
tos. 

Cu cei ce se 
bucură fii 
vesel, şi 
plângi cu 


cei ce jelesc. 
Căci acesta 
este semn 
de curăţie. 
Cu cei bol- 
navi, fii bol- 
nav. Cu cei 
păcătoşi, 

plângi. Cu 
cei ce se 
pocăiesc, 

bucură-te. 


«Justificarea nu ţine de viaţa creşti-  Fă-te prieten al tuturor oamenilor, 
nilor, nici nu face parte din învăţătu- dar fii singur în mintea ta. Fă-te păr- 


taş la pătimirile tuturor, dar cu tru- 
pul tău depărtează-te de toţi. 


Să nu mustri, să nu ocărăşti pe ni- 
meni, nici chiar pe cei cu viaţa foarte 
rea. Întinde-ţi haina peste cel ce gre- 
şeşte, ca să-l acoperi. Chiar dacă nu 
poți să iei greşelile lui asupra ta, şi 
să primeşti în locul lui pedeapsa şi 
ruşinea, rabdă totuşi şi nu-l ruşina. 


Dacă nu te linişteşti cu inima, liniş- 
teşte-te măcar cu limba. Şi de nu-ţi 
poţi ţine gândurile în rânduială, cel 
puţin simţurile rânduieşte-ţi-le. Şi 
dacă nu eşti singur cu mintea ta, cel 
puţin cu trupul fii singur. Fii cel pu- 
ţin mâhnit la minte (cu mintea), 
dacă nu poţi lucra cu trupul. Şi dacă 
nu poţi să priveghezi, stând în pici- 
oare, priveghează cel puţin şezând 
pe patul tău, sau şi întins. Şi dacă nu 


PĂRINTELE SOFIAN BOGHIU (* 14 septembrie 2002) a spus: 


Tinerilor le recomand Rugăciunea lui lisus, care este o rugăciune scurtă ce poate fi spusă oricum, în orice 
condiţii. O pravilă mai lungă e greu de recomandat. Această rugăciune, spusă însă cu toată inima şi cu smerenie 
mai ales, ajută. Până când se ajunge la psalmi şi la catisme şi la paraclise, această rugăciune poate ajuta foarte 


mult. 


Adeseori mintea, în timpul rugăciunii, colindă netrebnic pe alte plaiuri ale vieţii, iar rugăciunile sunt spuse numai 
cu buzele. Cu ochii urmărim textul, iar mintea poate colinda chiar prin imagini ale păcatului şi ale necuviinţei. Ru- 
găciunea trebuie făcută cu evlavie, cu inimă curată. Ea cere o anumită pregătire şi supraveghere a simţuri- 


lor. 

poţi posti două zile, măcar până sea- 
ra nu mânca. Chiar dacă nu poţi 
posti până seara, cel puţin nu mânca 
până te saturi. 


Nu eşti sfânt cu inima, fii cel puţin 
curat cu trupul. Chiar dacă inima ta 
nu plânge, îmbracă-ţi cel puţin faţa 
în jale. Dacă nu poţi fi milostiv, vor- 
beşte cu un păcătos; şi dacă nu eşti 
făcător de pace, nu îndrăgi nici tul- 
burarea. Nu poţi să fii plin de râvnă, 
ei bine, fii măcar fără preget în cuge- 
tul tău. 


De nu eşti biruitor (asupra păcate- 
lor), cel puţin nu te trufi în faţa celor 
vinovaţi. N-ai putere să astupi gura 
celui ce cleveteşte pe fratele tău, ei 
bine, cel puţin nu lua parte la cleveti- 
re. 


Când dai ceva celui ce are nevoie, 
veselia feţei tale să fie mai mare de- 


cât darul tău, şi cu vorbe fă-l să-şi 
uite necazul. Dacă faci aşa, atunci 
bucuria va fi mai mare în mintea lui 
decât darul tău şi decât nevoia tru- 
pului. 


În acea zi în care deschizi gura ta ca 
să acuzi pe cineva, socoteşte-te mort 
în faţa lui Dumnezeu, şi toate faptele 
tale zadarnice, oricât s-ar părea că 
sunt pe bună dreptate și ca să zideşti 
te-a îndemnat gândul să vorbeşti. 


Este lucru mare să ne mâhnim pen- 
tru cei răi şi să facem mai mult bine 
păcătoşilor decât drepţilor. 


Rugăciunea cu pomenire de rău este 
sămânţa căzută pe piatră. 


Către prietenii tăi să mergi cu sfială. 
Şi dacă faci aşa, îi foloseşti şi pe ei, şi 
te foloseşti şi pe tine însuţi. În adu- 
nări, preţuieşte tăcerea, că ea opreşte 


multă vătămare. 


Păzeşte-ţi pântecele, dar mai mult 
vederea. Teme-te mai mult de obice- 
iurile tale rele decât de vrăjmaşi. 


Dacă poţi să-ţi îndreptezi sufletul 
tău, atunci nu urmări altă dreptate. 
În tot ce faci, să te călăuzească cum- 
pătarea trupului şi curăţia conştiin- 
ţei. 


O rugăciune concentrată este aceea 
care aduce în suflet o amintire lumi- 
nată a lui Dumnezeu. Și a Se sălăşlui 
Dumnezeu în sufletul tău, însemnea- 
ză a-L avea pe EI înfipt în tine, prin o 
aducere-aminte.. Aşa ne facem Bise- 
rică a lui Dumnezeu. Şi aceasta în- 
semnează să ne îngrijim şi să ne 
zdrobim inima, pregătindu-ne pen- 
tru odihna Lui, a Căruia este slava în 
veci. Amin! 


Să ne grăbim să iubim, oamenii pleacă atât de repe- 


de, 


rămân după ei pantofii şi un telefon surd, 


Sa ne 


că; 


ochii, 


doar ce e neînsemnat trece lent ca un melc, 


grabim 


Jan Twardowski 


precum zgomotul neîndemânatic sau reverenţa sea- 


pentru a vedea cu adevărat, trebuie să închidem 


deşi cel mai mare risc este să te naşti, nu să mori, 


ceea ce contează trece cât ai clipi din ochi, 


iubim mereu prea puţin şi mereu prea târziu, 


apoi se lasă o linişte obişnuită, cu totul de neîndurat, 


precum candoarea cea mai firească născută din dis- 


perare, 


Nu scrie despre asta prea des, scrie doar o dată pen- 


tru totdeauna 


şi vei fi precum un delfin, blând şi puternic. 


când ne gândim la cineva după ce am rămas fără el. 


gură, 


, PTITA ul , Să ne grăbim să iubim, oamenii pleacă atât de repe- 
Nu fi sigur că ai timp, pentru că siguranţa este nesi- de 


şi cei ce nu pleacă nu se întorc mereu 


ne ia sensibilitatea aşa cum fiecare fericire 


vine alături de tristeţe şi veselie, 


şi nu ştim niciodată cum să vorbim despre iubire, 


dacă prima este ultima sau dacă ultima este prima. 


precum două patimi totuşi mai slabe decât una, 


atât de repede pleacă oamenii precum amuţeşte stur- 


zul în iulie, 

La Ceas 


aniversar: 


150 de ani delia 


zidirea 


Bisericii din cil 


Pentru că în această duminică are 
loc cel mai de seamă eveniment din 
viața Bisericii din Cil, târnosirea 
acesteia de către IPS Timotei, l-am 
rugat pe părintele Ioan, un 
apropiat al obştii noastre, să ne 
spună câte ceva despre biserică, 
mai ales că anul acesta se împli- 
nesc 150 de ani de când a fost con- 
struită. 


Primele date istorice concrete atât 
despre parohie, cât şi despre biseri- 
ca sa le avem din veacul al XVIII- 
lea. Astfel, Conscripția din 1755 a 
episcopului arădean Sinesie Jivano- 
vici menţiona în Cilul de Jos exis- 
tenţa unei biserici de lemn, ve- 
che şi nesfinţită, purtând hramul 
„Cuvioasa Parascheva”. Odată 
cu reglementarea urbarială din anul 
1828, această biserică de lemn este 
demolată și construită alta, mai 
încăpătoare, tot de lemn şi purtând 
acelaşi hram. Biserica era împodo- 
bită cu mai multe icoane pictate pe 
sticlă şi pe lemn. 


În anul 1872, este demolată biseri- 
ca de lemn şi pe locul ei este con- 
struită actuala biserică de zid, 
păstrând hramul. Publicaţia biseri- 
cească arădeană Biserica şi Școala 
din 1/14 ianuarie 1911 menţionează 
Târnosirea bisericii din Cil de către 
Episcopul Aradului Ioan I. Papp la 
data de 26 decembrie 1910. 


Lucrări de reparaţii şi consolidări 
interioare şi exterioare, cât şi pen- 
tru amenajarea curţii bisericii s-au 
realizat şi între anii 1967 şi 1972. 
Toate aceste lucrări sunt încununa- 


te în anul 1972, la 100 de ani de la 
zidirea bisericii, cu Slujba de Târ- 
nosire, săvârşită de PS Teoctist, 
Episcopul Aradului şi viitorul Patri- 
arh. 


În anul 2009 încep, cu susţinerea 
aproape exclusivă a credincioşilor 
ortodocşi din parohie, ample lucrări 
de renovare şi consolidare din te- 
melii a bisericii. Apoi s-au schimbat 
uşile bisericii şi s-a refăcut integral 
mobilierul, iconostasul din lemn de 
tei fiind împodobit cu icoane zugră- 
vite după normele tradiţiei icono- 
grafice ortodoxe. Sfântul Altar şi 
soleea s-au pardosit cu marmură, 
iar naosul cu cherestea, acoperită 
cu covoare. La sfârşitul anului 
2009, s-a montat instalaţia de în- 
călzire centrală a bisericii. In acest 
moment, biserica mai are nevoie 
doar de haina picturii interioare 
pentru a fi pe deplin împodobită. 


Până acum 40 de ani, Biserica a 
deţinut câteva cărţi vechi de cult, 
de o deosebită valoare, păstrate cu 
grijă şi lăsate moştenire din genera- 
ţie în generaţie. Dintre acestea 
menţionăm pe cele mai vechi: Chi- 
riacodromion  (Bălgrad, 1699), 
Evanghelie (Bucureşti, 1742), Pen- 
ticostar (Râmnic, 1743), Triod 
(Râmnic, 1761), Antologhion 
(Bucureşti, 1766), Biblie (Blaj, 
1795), Evanghelie (Sibiu, 1844). 


Între preoţii slujitori ai bisericii 
noastre parohiale se cuvine amintit 
Preotul Teodor Bej, o prezenţă 
jertfelnică și binecuvântată pentru 
parohie în timpul celor 28 de ani ai 
slujirii sale (1964-1992), activitatea 
sa socială, administrativă, liturgică 


Biserici arădene 


TABLA i | 


şi misionară lăsându-și amprenta 
în mod evident în viaţa şi amintirea 
parohiei. Născut la 4 mai 1921 în 
localitatea Ciuteni, Arad, a fost 
arestat de două ori: în 1944 şi în 
1948 pentru „uneltire împotriva 
ordinii sociale”, a fost închis în tem- 
niţele de la Aiud şi Baia Sprie. A 
devenit preot după ieşirea din în- 
chisoare. 


Trebuie menţionat că Almay Oliver, 
ultimul conducător al domeniului 
din CIl, a fost unul dintre iniţiatorii 
şi susţinătorii fenomenului prozeli- 
tist neoprotestant baptist şi a dezbi- 
nării religioase a românilor orto- 
docşi arădeni. Într-un articol publi- 
cat la 25 decembrie 1913 în ziarul 
Aradi  Kozlâni el propunea: 
„Chestiunea naţională românească 
ar trebui dezvoltată în așa chip, ca 
poporul român să fie dezlegat 
de sub conducerea preoţilor 
români. E de mare însemnătate 
faptul că chestiunea româneas- 
că, cel puţin în parte, poate fi 
rezolvată cu ajutorul baptis- 
mului. Baptismul poate ajunge la 
cuceriri de necrezut în judeţul 
Arad”. Acest crez l-a mărturisit şi în 
faptă ridicând pe cheltuiala lui o 
casă de rugăciune baptistă în Cil şi 
finanțând pătrunderea unor misio- 
nari baptiști unguri pe valea Crișu- 
lui Alb. În consecinţă, astăzi din 
totalul locuitorilor satului Cil circa 
o treime aparţin cultelor neoprotes- 
tante, restul locuitorilor fiind orto- 
docşi (aproximativ 380). 

Mărturii 


Monahia Cornelia, dintr-o familie 
de imigranţi ruşi, stabiliți în San 
Francisco, a făcut parte din obştea 
Sfântului Ioan Maximovici în anii 
în care tânărul Eugene Rose 
(viitorul Părinte Serafim) a trecut, 
plin de întrebări, pragul acestui 
lăcaş. 


Platina este un orăşel californian 
aproape de fostele mine, unde în 
secolul XIX şi-au căutat norocul, în 
duhul lumesc ce pusese stăpânire pe 
Europa, sute de mii de oameni ne- 
mulţumiţi de viaţa lor. La un veac 
distanţă, tot un nemulţumit de viaţă, 
dar de cea searbădă materială, Eu- 
gene Rose, căuta aurul adevăratei 
credinţe, întemeind o mănăstire ce 
avea să schimbe vieţile multor ame- 
ricani. 


Primele chilii s-au ridicat din ce ră- 
măsese din cabanele vechilor căută- 
tori de aur. Fiecare nouă chilie a 
primit un nume. Cea a părintelui 
Serafim Rose se numea, sugestiv, 
„Optina”. Nu avea curent electric. În 
ea era un pat, o masă mică, un scaun 
şi un dulap plin cu cărţi. Iar pe ma- 
să, maşina de scris de unde au fost 
izvodite atâtea cuvinte de folos, 
acum împânzite în întreaga lume. În 
partea opusă, un colţ de rugăciune 
cu câteva icoane şi un sfeşnic încăr- 
cat de ceara atâtor privegheri. 


Eugene şi-a petrecut tinereţea la San 
Francisco, metropolă cunoscută deja 
din anii '50 drept „oraşul păcatelor”. 
Era un bărbat înalt, impunător, cu 
ochi albaştri. Acolo a gustat şi el din 
plăcerile de care se îmbăta generaţia 
sa, dar golul şi amărăciunea de după 
fiecare petrecere l-au făcut să se scu- 
ture şi să înceapă să caute adevăra- 
tele bucurii. 


Primul pas a fost negarea creştinis- 
mului protestant în care fusese cres- 
cut şi pe care îl considera fără putere 
şi roade. Era în ton cu nihilismul şi 


L-am cunoscut 
pe Părintele 


Serafim Rose 


mişcarea hipiotă care demolaseră 
orice principii morale şi considerau 
că lumea trebuie reaşezată pe alte 
valori. Apoi a luat drumul credinţe- 
lor orientale (zen budismul), pe care 
le-a cercetat în amănunt, în primul 
rând învățând limba (chineză) pen- 
tru că era de părere că o religie poa- 
te fi cel mai bine cunoscută în limba 
ei. În paralel cu studiile sale, înlăun- 
trul său, Eugene Îl căuta pe Dumne- 
zeu, răzvrătindu-se şi aproape bles- 
temându-L. Dar căuta cu putere 
adevărul. 


Așa că s-a arătat deschis când un 
prieten i-a sugerat să studieze şi alte 
credinţe orientale (pentru ameri- 
cani), cum ar fi Ortodoxia Răsăritea- 
nă. Acesta l-a dus la Biserica Rusă 
din San Francisco. Acolo l-a cunos- 
cut pe Sf. loan Maximovici şi această 
întâlnire i-a schimbat viaţa. Ortodo- 
xia l-a cucerit şi a început să prezin- 
te diapozitive cu biserici ortodoxe, 
umblând prin mai multe parohii. A 
colindat o bună parte din America, 
reînvățându-i pe ortodocşi istoria 
propriei lor Biserici. 


„E periculos pentru noi să trăim 
în condiţii de confort, de pace şi 
libertate. Suntem înconjurați de 
comorile dreptei credințe, dar au- 
tosuficiența ne face să le igno- 
răm.” Păr. Serafim 


În 1962, în Duminica Fiului Risipi- 
tor, Eugene a fost botezat în catedra- 
la rusă din San Francisco. Sf. Ioan 
Maximovici l-a vegheat mereu. Eu- 
gene a învăţat slavona și a devenit 
citeţ şi cântăreţ. Mergea zilnic la 
slujbe. Citea curat şi foarte clar cu- 
vintele sfinte. 


Odată botezat, plin de avânt, Eugene 
a dorit să aducă şi pe alţii la credin- 
ţă. Alături de bunul său prieten, 
Gleb, a deschis un mic magazin lân- 


gă catedrală, unde au început să 
vândă cărţi despre Ortodoxie în lim- 
ba engleză. În magazin mirosea a 
proaspăt tipărit şi parcă şi a borş. 
Aceasta i-a atras pe ruşi. Cumpărau 
cărţi, iar la plecare, Eugene îi condu- 
cea până sub icoana de la uşă, unde 
se ruga în taină pentru fiecare om 
care intrase în magazin. 


Conştient că americanii cunoşteau 
prea puţin Ortodoxia, neavând la 
dispoziţie scrieri în limba lor, Euge- 
ne a început să tipărească o revistă 
misionară, numită Cuvântul orto- 
dox. Primele tipărituri au fost scoase 
la o tiparniță manuală, cumpărată 
de Eugene cu 200 de dolari. Lua 
fiecare literă din cutie şi o aşeza la 
locul ei. Deşi era o mare osteneală, o 
făcea cu multă dragoste, alături de 
Gleb. La început au vândut 500 de 
exemplare, apoi au ajuns la câteva 
mii. Se adresa atât ortodocşilor din 
exil, cât şi americanilor în general. 


Însă curând, lucrul misionar nu l-a 
mai mulțumit, ci îşi dorea să trăias- 
că viaţa nevoitorilor despre care 
scria mereu. Alături de Gleb a aflat 
un teren propice, fără curent şi în- 
conjurat de păduri. Au început cu 
două chilii, construite din resturi. 
Una pentru ei, iar cealaltă pentru 
tiparniţa ce fusese binecuvântată de 
însuşi Sf. Ioan Maximovici. Eugene 
lăsase totul în urmă. Curând a fost 
tuns monah, luând numele Sfântului 
Serafim de Sarov. Aşa s-a născut 
unul dintre marii părinţi şi scriitori 
ortodocşi ai vremurilor din urmă. 


„Principala caracteristică a duhu- 
lui acestor vremuri este o atmos- 
feră de tip Mickey Mouse. Se spu- 
ne: «Relaxează-te, nu te stresa. 
Orice s-ar întâmpla, nu o lua în 
serios.»” Păr. Serafim 

Părinţi contemporani 


Din comorile Frăsineiului: 
părintele Lavrentie șovre 


Părintele Lavrentie Şovre, născut în 
anul 1923 în Maramureşul istoric, 
este unul dintre marii părinţi duhov- 
nici care s-au nevoit în Mănăstirea 
Frăsinei. Mama lui, Paraschiva, avea 
de mică duh ascetic şi a sădit în ini- 
ma copilăroasă a pruncului Gavriil 
acelaşi duh. Când băiatul a ajuns la 
vârsta de 16 ani, făcând un pelerinaj 
la Sf. Mănăstire Rohia, s-a 
hotărât să urmeze viaţa mo- 
nahală. 


După ce a luptat pe front, s-a 
stabilit la mănăstirea Frăsi- 
nei, unde va fi tuns cu numele 
Lavrentie. Se jertfea lui Dum- 
nezeu printr-o asceză autenti- 
că, slujind mult oamenilor, 
uneori spovedind şi 5 sau 6 
ore în continuu. Începând cu 
anul 1978, el şi-a luat misiu- 
nea de a săvârşi Taina Sfântu- 
lui Maslu la bisericile aflate în 
construcţie şi la familiile ne- 
căjite. Oricât a căutat părinte- 
le să rămână ascuns de ochii 
oamenilor, Dumnezeu tot l-a desco- 
perit, lumina neputând fi pusă sub 
obroc. 


Iubitor al smereniei 


Desele ocărâri de sine, precum: 
„sunt leneş, sunt un hârb sau sunt 
bun la fiare vechi, nu am nici o faptă 
bună” pe care le repeta la fiecare 
întâlnire arată cât de mult preţuia 
părintele smerita cugetare. 


Un ucenic povesteşte: 

Mi-aduc aminte că şi pe copii îi în- 
văţa să se ocărască pe sine. Odată 
când m-am dus la el l-am găsit cu un 
copil de 12 ani căruia îi spunea: 

- Sunt leneş şi nu am nici o faptă 
bună. Tu cum eşti? 

- Nu sunt aşa de leneş, părinte. 

- Păi, atunci dă-mi şi mie un leac să 
scap de ea. 

Iar copilul nu a ştiut ce leac ar fi bun 
pentru vindecarea lenei părintelui. 
Atunci părintele i-a spus: 

- Copilul meu, să faci mereu fapte 
bune şi să spui că n-ai făcut nimic. 


Acesta era obiceiul părintelui, adică 
să îşi treacă cu vederea faptele 
bune, să le dea uitării și să se apuce 
cu râvnă de altele, ca şi cum acestea 
ar fi primele pe care le săvârşea. 

Eu adesea îl auzeam după ce dădea 
alimente sau haine la oamenii să- 
raci, spunând: „Nu am făcut nimic 
bun, am sacul plin de gol.” 


Sfătuitor şi plin de umor 


Odată a venit un om la părinte, ce 
spunea că-l cheamă Ilie. Pentru ca 
acest om să-şi poată spune necazul, 
părintele a început să glumească, 
zicând: 

- Al doilea Sf. Prooroc Ilie Tezvitea- 
nul? 

- Nu, părinte, nu sunt, sunt un om 
păcătos, care nu are nicio faptă 
bună. 

- Cum nicio faptă bună, că ai sacul 
plin de gol. Dar de unde eşti? 

- Din Bucureşti, părinte. 

- Ai casă acolo? 

- Am casă în Bucureşti, părinte. 

- Dar casă nu ai în Ierusalimul ce- 
resc? 

- Nu ştiu, părinte. 

- Păi să-ți faci, fiule, iar dacă nu, să 
ţi-o muţi pe asta care o ai acum. 

- Dar, părinte, cum să-mi fac acolo 
casă? Credeţi că-mi mai arde mie 
de asta când nu mă înţeleg cu soția 
şi cu copiii? 

-Păi, de-aia nu te înţelegi cu ei, 


căci prea te-ai îngrijit să-ți 
agonisești comori pieritoare 
aici, pe pământ. Ingrijeşte-te să-ți 
agoniseşti sus în cer, din cele nepie- 
ritoare, unde furul nu le fură şi mo- 
lia nu le roade şi apoi toate îți vor 
merge bine. 

Ține toate posturile de peste an. Du- 
te în duminici şi în sărbători la bise- 
rică. Nu drăcui, nu fuma, fă 
milostenie şi nevăzut, îți faci 
casă nefăcută de mâini ome- 
neşti. Căci, fiule, ce lucrezi 
pentru sufletul tău acum aia 
găseşti dincolo, după moarte. 
Dacă te îngrijeşti de aceasta, 
celelalte vor veni de la sine, 
căci zice Hristos: „Căutaţi mai 
întâi Împărăţia Cerurilor, şi 
toate celelalte vi se vor alătura 
vouă.” 

- Bine, părinte, aşa voi face. 

- De acum sunt convins că vei 
face ce te-am sfătuit. Te vei 
ruga în fiecare noapte, citind 
Psaltirea cu capul sub pernă. 

- Nu, părinte, mă voi ruga, nu 
voi dormi. 

- Bine, bine aşa să fie, să fii ca un 
stâlp de foc în Bucureşti. Să se clati- 
ne tot Bucureştiul când te vei ruga 
tu. Să zică lumea: Lite omul lui 
Dumnezeu: nu înjură, nu fumează, 
ține posturile, se roagă. 


Aşa părintele îmbina întotdeauna 
gluma cu mustrarea, încât oamenii 
găseau în el un om ce putea să-i 
înțeleagă, un om ce se cobora la ni- 
velul lor duhovnicesc. Fără glume 
sfaturile ar fi părut prea directe, iar 
părintele prea riguros. Acestea îi 
apropia pe oameni şi făcea conver- 
saţia să fie mai plăcută. 


În urma unei boli trupeşti de scurtă 
durată, însă deosebit de chinuitoare, 
părintele Lavrentie Şovre adoarme 
în Hristos, pe Care atât de mult L-a 
iubit, în ziua de 20 iulie 2002, în 
vremea săvârşirii Tainei Sfantului 
Maslu, în biserica cea mare a Mă- 
năstirii Frăsinei. 


I.G. 

Nu îmi plac definițiile. Dar rugăciu- 
nea este fără îndoială o lucrare 
pornind de la Dumnezeu şi care 
se întoarce la Dumnezeu. Duhul 
rugăciunii este un dar pe care Du- 
hul Sfânt îl pune în fiecare dintre 
noi, mai mult sau mai puţin. Ne face 
mai activi sau mai puţin activi. Şi în 
acelaşi timp rupe o barieră care se 
pune între noi şi Dumnezeu. 


În încercarea de a te ruga se întâm- 
plă întotdeauna o interferenţă a vo- 
inţei divine cu voinţa umană. Să ştiţi 
că niciodată o rugăciune nu se face 
fără stăruinţă şi fără pietate. Eu nu 
sunt pietist, dar vreau să vă spun că 
fără voinţa lui Dumnezeu nu am fi în 
stare să ne rugăm nici măcar Tatăl 
nostru. Pentru că, în momentul în 
care ne apucăm să ne rugăm, o mie 
de demoni ne asaltează. 


Arta Rugăaciunii 
adevărate(1) 


Pr. Gheorghe Calciu 


Aceasta este reproducerea ultimului cuvânt public rostit la Cluj de 
Părintele Gheorghe Calciu, cu 6 săptămâni înainte de adormirea sa 


din anul 2006. 


Când eram copil, mama ne ducea la 
biserică. Noi eram unsprezece copii 
şi ea ne ducea la biserică şi, copii 
fiind, îi spuneam mamei că ne dor 
picioarele, că vrem să ieşim afară. Şi 
mama ne spunea: „Măi, voi nu ştiţi 
ce înseamnă rugăciunea şi nu ştiţi 
să vă rugați lui Hristos, dar dure- 
rea picioarelor voastre este ru- 
găciunea voastră către Dumne- 


Într-un sat era o crâşmă şi oamenii 
beau, adică bărbaţii, că pe vremea 
aceea nu mergeau femeile la crâş- 
mă... Acuma mai merg... Acolo oa- 
menii beau şi înjurau şi se băteau, iar 
în toată crâşma era un singur demon, 
unul dintre cei mai mici, care stătea 
şi dormea pe tejghea, pentru că nu 
avea ce face. Iar în satul acela era o 
femeie văduvă, cu şapte copii, şi toţi 
se rugau seara. Şi împrejurul casei 
era o legiune de draci... 


Să ştiţi, fraţilor, ca şi în jurul biserici- 
lor noastre mari legiuni de draci se 
învârtesc, încercând să rupă pe cine- 
va. Pentru că unde să se ducă demo- 
nul să lucreze? La discotecă, la crâş- 
mă, pe plajă? N-are ce face acolo. 
Duhurile rele lucrează acolo fără os- 
teneală multă. Insă în biserică este 
credinţa cea adevărată, rugăciunea 
cea adevărată, pe care noi o practi- 
căm, pe cât ne stă în putinţă, şi de- 
monii ne înconjoară din toate părţile 
şi lovesc acolo unde este mai mare 
sensibilitatea noastră spirituală. Pen- 
tru că strecoară îndoiala, pentru că 
strecoară gândul că degeaba te rogi, 
pentru că strecoară gândul că ai ceva 
mai bun de făcut, sau îţi strecoară 
gândul că rugăciunea aceasta nu va fi 


ascultată. Dar, dacă stăruim, situaţia 
se schimbă. 


Când am intrat în închisoare ştiam 
puţine lucruri despre credinţă, foarte 
puţine. Când am intrat la Medicină, 
ştiam anumite lucruri despre rugă- 
ciune, dar venind la Bucureşti, am 
asistat la începuturile  Rugului 
Aprins, o organizaţie de rugăciune şi 
de credinţă pe care o făcuseră Sandu 
Tudor (viitorul ieroschimonah Daniil 
de la Rarău, mort în temniţa comu- 
nistă de la Aiud), Părintele Stăniloae, 
Părintele Ghiuş, Părintele Băbuş, 
Alexandru „Codin” Mironescu, o se- 
rie întreagă de laici şi de clerici care 
au făcut cicluri de rugăciuni şi de 
predici, vorbind despre perlele 
deşertului, şi am rămas surprins câte 
adâncuri ascunde rugăciunea, ce 
adânc duhovnicesc se găseşte în ea şi 
cât de mult ne putem noi transpune 
în rugăciune, pentru a face din rugă- 
ciunea noastră o rugăciune adevăra- 
tă. Toate aceste figuri sunt figuri ex- 
traordinare ale Bisericii noastre, ca- 
re, în decursul timpului, au murit, 
dar au lăsat în urma lor o dâră lumi- 
noasă şi mulţi dintre noi urmăm 
această linie pe care părinţii noştri 
din ţară ne-au trasat-o atunci. Acolo 
am învăţat foarte multe lucruri. Şi 
din ce în ce m-am adâncit, până când 
în 1948 am fost arestat, iar când am 
ajuns în închisoare, într-adevăr am 
simţit că rugăciunea lucrează. 


Am stat în închisoare cu diverşi oa- 
meni politici, cu diverşi ierarhi, cu 
diverşi preoţi buni, cu călugări, şi am 
înţeles ca rugăciunea este străda- 
nie. Foarte mare strădanie. 

cutremurătoarea 
minune 


a Sfintei 


Marina 


Icoana de mai sus este cea făcătoare de minuni din mănăstirea din insula Andros, Grecia. Sf. Marina 
s-a arătat unui monah bătrân în secolul al XIV-lea, cerând să-i caute icoana ascunsă după o stâncă. 
Aflând-o, el a zidit o mănăstire ce dăinuie şi astăzi, iar icoana a ajutat pe mulţi creştini de-a lungul tim- 


pului. 


În toamna anului 2000, unicul copil 
al familiei Vassiliou din Cipru, An- 
dreas, în vârstă de 5 ani, s-a îmbol- 
năvit de leucemie. Avea nevoie de un 
transplant de măduvă, iar părinţii au 
făcut apeluri în mass-media pentru a 
găsi un donator. Acesta s-a aflat, iar 
familia se pregătea să ia drumul 
Americii pentru operaţie, întrucât la 
acea vreme în Grecia nu se făceau 
transplanturi de măduvă. 


Fiind credincioşi, părinţii au făcut 
rugăciuni, iar când au auzit de nume- 
roasele minuni petrecute la icoana 
Sfintei Marina din insula Andros, au 
sunat la mănăstire, să ceară a fi po- 
menit şi copilul lor. Starețul, părinte- 
le Ciprian, le-a promis că se va ruga 
pentru ei şi le-a dat curaj, spunându- 
le că Sfânta va fi cu Andreas în sala 
de operaţie. 


Aşa întăriţi, au plecat spre Houston, 
Texas. Andreas a fost pregătit de 
operaţie, dar cu puţin timp înainte ca 
aceasta să înceapă, o femeie îmbră- 


cată în halat medical a intrat în sală. 
Ea le-a spus chirurgilor că este medi- 
cul lui Andreas şi i-a rugat să-i îngă- 
duie să asiste la operaţie. Din dialo- 
gul ce a urmat, medicii şi-au dat sea- 
ma că femeia este cadru medical, 
însă i-au spus că politica spitalului 
nu îngăduie să fie prezenţi alţi doc- 
tori. Femeia a insistat, astfel că me- 
dicul şef a fost de acord să o lase în 
timpul operaţiei, cerându-i înainte să 
treacă pe la secretariat, să-şi lase 
datele de contact. 


Doctoriţa a făcut aşa cum i s-a cerut 
şi s-a întors în sala de operaţie. In 
timpul operaţiei, femeia a făcut mai 
multe sugestii, iar chirurgul şef a 
ascultat-o, înțelegând că are drepta- 
te. Operația a decurs bine. 


La final, chirurgul a ieşit să le spună 
vestea părinţilor lui Andreas. Însă şi- 
a exprimat nedumerirea de ce bătu- 
seră atâta drum, de vreme ce băiatul 
avea un doctor bun la ei în ţară, care 
asistase şi ajutase la operaţie. Nedu- 
meriţi, părinţii i-au spus că nu au 


adus cu ei niciun doctor. Chirurgul a 
insistat şi chiar le-a zis că femeia ră- 
măsese cu Andreas după operaţie, 
deci trebuia să fie încă în sală. 


Părinţii au căutat-o, dar doctoriţa 
dispăruse. Atunci s-au gândit că pro- 
babil fusese un doctor din Cipru sau 
din Grecia şi au încercat să-i afle nu- 
mele pentru a-i mulţumi ulterior. 
Ajunşi la secretariat, când li s-a des- 
chis registrul, cu toţii au văzut scris 
numele  doctoriţei: „Marina din 
Andros”. 


Lacrimi de bucurie şi de recunoştinţă 
au umplut atunci ochii celor doi pă- 
rinţi, care şi-au amintit vorbele sta- 
rețului din Andros, că Sf. Marina va 
fi cu micul Andreas în sala de opera- 
ţie. 


Copilul s-a făcut bine, iar de atunci, 
în fiecare an de 17 iulie, ziua de prăz- 
nuire a Sfintei, familia Vassiliou face 
drumul până la mănăstirea din An- 
dros, pentru a-i mulţumi acesteia. 


Din Patericul sinaitic 


Un demon s-a dus la chilia unui bătrân în chip de monah. Şi bătând el la uşă, i-a deschis lui bătrânul şi-i zice: 
„Roagă-te”. Iar demonul zice: „Acum şi pururea şi în vecii vecilor. Amin. ” Bătrânul însă îi zice de trei ori: „Roagă- 
te”. Iar demonul zice: „Acum şi pururea şi în vecii vecilor. Amin. ” Atunci bătrânul zice: „Mergi cu bine, roagă-te şi 
zi: Slavă Tatălui şi Fiului şi Sfântului Duh, totdeauna, acum şi pururea şi în vecii vecilor. Amin ”. Şi zicând aceasta 
bătrânul, demonul ca alungat de foc s-a făcut nevăzut. 


